ซีไอเอ็มบีเกาะขบวนบิ๊กดีล
ธนาคารซีไอเอ็มบี ไทย เกาะติดบิ๊กดีล สานสัมพันธ์ทั้งทีซีซีและเครือซีพี&nbsp;
19 ก.พ. 2559

ธนาคารซีไอเอ็มบี ไทย เกาะติดบิ๊กดีล สานสัมพันธ์ทั้งทีซีซีและเครือซีพี  
นายพรชัย ปัทมินทร รองกรรมการผู้จัดการใหญ่ สายธุรกิจขนาดใหญ่ ธนาคารซีไอเอ็มบี ไทย เปิดเผยว่า หลังจากที่บริษัทยักษ์ใหญ่ของไทยมีแผนธุรกิจขนาดใหญ่ออกมา ทั้งการประมูล 4จี การซื้อกิจการ บิ๊กซี ในไทย สร้างความคึกคักให้ตลาดอย่างมาก และธนาคารพร้อมจะเข้าไปมีส่วนร่วมสนับสนุนทางการเงิน โดยความสามารถปล่อยกู้รายใหญ่ (ซิงเกิ้ล เลนดิ้ง ลิมิต) ประมาณ 9,000 ล้านบาท/เครือธุรกิจ แต่หากธนาคารมีดีลสินเชื่อขนาดใหญ่ ก็อาจจะให้ ซีไอเอ็มบี กรุ๊ป ที่มีซิงเกิ้ล เลนดิ้ง ลิมิต ถึง 2,500 ล้านเหรียญสหรัฐ หรือราว 8.75 หมื่นล้านบาทเข้ามาช่วย
ทั้งนี้ บริษัท ทรูมูฟ เอช ยูนิเวอร์แซล คอมมิวนิเคชั่น ที่ประมูล 4จี ได้นั้น ธนาคารสนับสนุนทางอ้อมโดยผ่านบริษัทแม่เครือซีพี ในฝั่งของการเพิ่มทุน แต่ยอมรับว่าการปล่อยกู้รายใหญ่ในกลุ่มซีพีใกล้เต็มแล้ว รวมทั้งมีการพูดคุยกับบริษัท ไทยเจริญคอร์ปอเรชั่น (ทีซีซี) ที่ซื้อกิจการบิ๊กซี ในไทย และสนใจจะกระชับความสัมพันธ์ทางธุรกิจกับกลุ่มทีซีซีให้มากขึ้น เพราะกลุ่มทีซีซีมีกลยุทธ์ขยายตลาดในอาเซียน สอดคล้องกับกลยุทธ์หลักของธนาคาร
นอกจากนี้ ปี 2559 ธนาคารตั้งเป้ารายได้สายงานธุรกิจขนาดใหญ่โต 30% จาก 3,500 ล้านบาทในสิ้นปีที่แล้ว พร้อมเพิ่มสัดส่วนรายได้ธุรกรรมต่างประทศเป็น 50% จากปัจจุบัน 40% ขณะที่สินเชื่อปล่อยใหม่คาดว่าอยู่ที่ 5-8 หมื่นล้านบาท เพิ่มจาก 3 หมื่นล้านบาทในปีที่แล้ว และมียอดคงค้างสินเชื่อรายใหญ่อยู่ที่ราว 5 หมื่นล้านบาท
นายวิรัช มรกตกาล ผู้ช่วยกรรมการผู้จัดการใหญ่ สายวาณิชธนกิจ ธนาคารซีไอเอ็มบี ไทย กล่าวว่า ปีนี้คาดว่าจะมีไอพีโอเกิดขึ้นประมาณ 8 ดีล มูลค่า 2 หมื่นล้านบาท และซื้อและควบรวมกิจการ อย่างน้อย 5 ดีล มูลค่า 2 หมื่นล้านบาท แต่มีแนวโน้มดีลจะเกิดมากกว่าที่เห็น เพราะหลายดีลยังไม่สามารถเปิดเผยได้
ขณะที่ปี 2558-2560 ธนาคารมีดีลราว 60 รายการ มูลค่ากว่า 1.1 แสนล้านบาท แบ่งเป็น ไอพีโอและตราสารทุนกว่า 20 รายการ มูลค่ากว่า 3 หมื่นล้านบาท การซื้อและควบรวมกิจการ 10 ดีล ราว 3 หมื่นล้านบาท และระดมทุนผ่านตลาดตราสารหนี้กว่า 40 รายการ มูลค่า 5 หมื่นล้านบาท